Μαντάμ Σουσού (μυθιστόρημα)

Η Μαντάμ Σουσού είναι σατιρικό μυθιστόρημα του Δημήτρη Ψαθά. Θέμα του μυθιστορήματος είναι η ξιπασιά της ομώνυμης ηρωίδας, μιας φαντασιόπληκτης γυναίκας που θέλει να ανεβεί κοινωνικά, να εγκαταλείψει τον φτωχικό Βούθουλα (γειτονιά του Κολωνού, στην Αθήνα) για να εγκατασταθεί στο αριστοκρατικό Κολωνάκι.

Το έργο δημοσιεύθηκε σε αυτοτελή επεισόδια στο περιοδικό Θησαυρός το 1939. Κυκλοφόρησε σε βιβλίο για πρώτη φορά το 1941 και μεταφέρθηκε στο θέατρο (1942 κ.ε.), στον κινηματογράφο (1948), και στην τηλεόραση (1972, 1986), πάντα με εξαιρετική εμπορική επιτυχία.

Εκδόσεις
Η Μαντάμ Σουσού δημοσιεύθηκε αρχικά στο περιοδικό Θησαυρός το 1939, σε εβδομαδιαία αυτοτελή ευθυμογραφήματα με τον γενικό τίτλο «Βίος και πολιτεία της Μαντάμ Σουσούς». Κυκλοφόρησε σε βιβλίο το 1941 από τις αθηναϊκές εκδόσεις Κασταλία, με τίτλο Μαντάμ Σουσού και υπότιτλο «Η πυργοδέσποινα του Βούθουλα». Το 1948, βγήκε σε δύο τόμους από το Τυπογραφείο Θεοδωρόπουλου, με υπότιτλο στον α΄ τόμο «Βούθουλας» και υπότιτλο στον β΄ τόμο «Κολωνάκι».

Το 1956, κυκλοφόρησε σε γ΄ έκδοση «οριστική» από τις εκδόσεις Μαρή. Ακολούθησαν και άλλες εκδόσεις (και ανατυπώσεις), με τελευταία αυτή του 2006, στα Άπαντα του Δημήτρη Ψαθά από τις Εκδόσεις «Μαρία Δ. Ψαθά».

Επίδραση και απεικονίσεις
Γλώσσα
Η λέξη "σουσού", που προήλθε από το όνομα της ηρωίδας του βιβλίου, χρησιμοποιείται στα νέα ελληνικά για να δηλώσει τη μεγαλομανή ψευτοαριστοκράτισσα. Αντίστοιχα, έχουν δημιουργηθεί και οι λέξεις "σουσουδίζω" και "σουσουδισμός".

Θέατρο
Η πρώτη μεταφορά της Μαντάμ Σουσούς στο θέατρο έγινε το 1940, ως επιθεωρησιακό νούμερο, με τη Μαρίκα Νέζερ στον ομώνυμο ρόλο.
Δύο χρόνια αργότερα, το κείμενο μεταφέρθηκε σε ομώνυμο θεατρικό έργο με πρωταγωνίστρια την Κατερίνα Ανδρεάδη και συμπρωταγωνιστές τους Αιμίλιο Βεάκη και Σπύρο Μουσούρη.
Ακολούθησε, το 1946, μία ακόμη θεατρική εκδοχή της Σουσούς από τη Μαίρη Αρώνη. Εκτός από την ελληνική επικράτεια, η παράσταση αυτή περιόδευσε στις Ηνωμένες Πολιτείες Αμερικής, την Κωνσταντινούπολη και την Κύπρο.
Με τεράστια επιτυχία ενσάρκωσε τη μαντάμ Σουσού η Άννα Παναγιωτοπούλου το 1998 στο αθηναϊκό θέατρο Βρετάνια με συμπρωταγωνιστές τον Σταύρο Παράβα και τον Νίκο Γαλανό.
Το 2012, σε μια παράσταση του Κρατικού Θεάτρου Βορείου Ελλάδος, ανέβηκε και πάλι η Μαντάμ Σουσού σε Θεσσαλονίκη και Αθήνα με πρωταγωνίστρια τη Φωτεινή Μπαξεβάνη, πλαισιωμένη από τους Κώστα Σαντά και Βασίλη Ευταξόπουλο.
Η Δήμητρα Παπαδοπούλου υποδύθηκε τη μαντάμ Σουσού το 2017, στο θέατρο Παλλάς. Μαζί της ο Κώστας Κόκλας και ο Άλκης Κούρκουλος. Η ίδια παράσταση περιόδευσε έναν χρόνο αργότερα ανά την Ελλάδα με συμπρωταγωνιστές τους Τάσο Χαλκιά και Kώστα Σπυρόπουλο.

Ραδιόφωνο
Μια ραδιοφωνική μεταφορά του μυθιστορήματος Μαντάμ Σουσού έγινε το 1950 με τη Γεωργία Βασιλειάδου στον πρωταγωνιστικό ρόλο.

Κινηματογράφος
Η Μαρίκα Νέζερ, έχοντας ερμηνεύσει τη μαντάμ Σουσού σε επιθεωρησιακά νούμερα, επανέλαβε τον ρόλο στην πρώτη κινηματογραφική μεταφορά του μυθιστορήματος το 1948, σε παραγωγή Μέγα Φιλμ και σκηνοθεσία Τάκη Μουζενίδη. Μαζί της έπαιζαν οι Βασίλης Λογοθετίδης και Γιώργος Παππάς. Η ταινία αυτή δεν διασώζεται σήμερα.

Τηλεόραση
Ο Δημήτρης Ψαθάς δήλωσε απόλυτα ευχαριστημένος με την ερμηνεία της ηρωίδας του στην εκπομπή που προβλήθηκε η ΥΕΝΕΔ την περίοδο 1972-1973 από την Άννα Παϊταζή. Συμπρωταγωνιστές της ήταν ο Ιάκωβος Ψαρράς και ο Δημήτρης Καλλιβωκάς.
Κορυφαία τηλεοπτική μεταφορά της Μαντάμ Σουσούς υπήρξε η σειρά της ΕΡΤ2 που πρωτοπροβλήθηκε το 1986, έχοντας γνωρίσει έκτοτε πολλές επαναλήψεις. Πρωταγωνιστούσε η Άννα Παναγιωτοπούλου ως Σουσού, μαζί με τους Θανάση Παπαγεωργίου και Άγγελο Αντωνόπουλο.

Μουσική
Ο Λεό Ραπίτης έγραψε ένα τραγούδι για τη μαντάμ Σουσού σε στίχους Κώστα Μάνεση και Κρέοντα Ρηγόπουλου, το οποίο ηχογράφησε το 1940 ο Νίκος Γούναρης.

Παραπομπές

Κατηγορία:Ελληνικά μυθιστορήματα
Κατηγορία:Μυθιστορήματα που έγιναν ταινίες
Κατηγορία:Μυθιστορήματα που έγιναν τηλεοπτικές σειρές